Source: http://www.bihon.ro/in-topul-campionatului-maghiar/1301420
Timestamp: 2018-08-14 15:40:42+00:00

Document:
În topul campionatului maghiar - BIHON
În topul campionatului maghiar
la	12. iunie 2013 20:26
Echipa orădeană, alături de antrenorul Călin
Micii baschetbalişti de la CSM Baschet Star Oradea au terminat neînvinşi turneul final.
Echipa de baschet copii under 11 ani CSM Baschet Star Oradea, pregătită de antrenorul Călin Pop, a participat la CN al Ungariei, unde a avut evoluţii remarcabile. Campionatul s-a desfăşurat pe grupe. Formaţia orădeană s-a situat pe locul III în grupă, după echipele Debrecen şi Nyiregyháza, toate trei calificându-se la turneul final, care a avut loc recent la Szolnok. Turneul final a reunit la start 16 formaţii, repartizate în patru grupe, în care s-a jucat în sistem „fiecare cu fiecare”.
CSM Baschet Star Oradea a făcut parte din Grupa D, unde a obţinut trei victorii, învingându-şi toate adversarele: 60-58 cu Szolnoki Bikák (după un meci dramatic, în care orădenii au recuperat în ultimul sfert un handicap de 15 puncte, scorul sfertului patru fiind de 22-4), 71-35 cu Sopronyi Bivolyak şi 69-35 cu Academia de Baschet Radgéber László. De remarcat faptul că Academia respectivă este creată de reputatul om de baschet Radgéber László, antrenorul echipei Spartak Moscova, cu care a câştigat Euroliga feminină în anul 2009. CSM Baschet Star Oradea s-a clasat pe primul loc în Grupa D, calificându-se astfel în etapa următoare a competiţiei, unde a jucat în compania formaţiei GKS Ugrómókusok Nyiregyháza. Orădenii s-au impus cu scorul de 77-64, victorie remarcabilă în condiţiile în care această echipă îi învinsese de trei ori în timpul campionatului.
În formă ascendentă
Turneul final s-a încheiat în această fază, fără a se mai întocmi un clasament. „Echipa noastră a progresat de la meci la meci, încheind campionatul în plină formă, fără a pierde niciun meci la turneul final. Am reuşit să învingem formaţii puternice, cum au fost Szolnoki Bikák sau Academia renumitului Radgéber László, echipă de care ne-am temut, dar am bătut-o la scor. Regret că nu am avut ocazia să jucăm cu două echipe redutabile din campionatul maghiar, Szeged şi Vasas Budapesta. În sezonul viitor vom participa şi în campionatul intern, în acest an nu am putut să ne înscriem deoarece nu ne-am încadrat la categoria de vârstă”, ne-a declarat antrenorul Călin Pop.
Lotul echipei orădene a fost format din următorii jucători: Mihai Lazăr, Răzvan Popa, Vlad Igna, Darius Măduţa, Gabi Fechete, Tudor Zoicaş, George Hălmăjan, Andrei Vlad, Theodor Oprea, Luca Novero, Raul Samuel, Alex Tămăşdan, Alex Iepure, Vşad Marinău, Dennyel Manea. MVP-ul celor de la CSM Baschet Oradea la turneul final a fost Andrei Vlad, elev la Şcoala Dacia. El a marcat 46 de puncte, dintre care 17 în dificilul meci cu Szolnoki Bikák.
Taguri: CSM Baschet Star Oradea, turneu final, ungaria

References: CSM 
 CSM 

CSM 
 CSM 
 CSM 
 CSM